Arhiiviasutustega on lävitud mõistagi kõige intensiivsemalt. Tallinna Linnaarhiiviga teostati  aastail 1994-1995 eesti arhiivinduse suurim ühisprojekt. Loodi elektrooniline andmebaas kõigist Tallinna kinnistutest seoses omandireformi vajadustega. Andmepanka sisestati kogu pealinna kinnisvara puudutav informatsioon, mida kahest arhiivist leida suudeti. Riigiarhiiviga Tallinnas on ühisettevõtmisi olnud rohkem kui neid siinkohal mõttekas oleks üles lugeda. Vahest tihedaim side on loodud arhiivinduse infosüsteemi väljatöötamise vajadustega seonduvalt, samuti arhiiviseaduse loomisega tegelevas töörühmas.  Rutiinseks tööks on muutunud arhivaalide deponeerimine uurijatele Tallinnnasse või vastavalt Tartusse. Välisriikide arhiividega on mitmel pinnal kontakte, nõupidamisi ja koostööd arendatud eelkõige Rootsi Riigiarhiiviga, samuti Läti Riigiarhiivi ja Soome Rahvusarhiiviga. Estica-ainese kindlakstegemiseks on 1995. a. jooksul külastatud ka mitmeid Venemaa arhiive.